**תמר אייזנמן** (נולדה ב-2 ביולי 1980 בירושלים) היא זמרת פאנק-רוק ומוזיקאית ישראלית.

קורות חיים
----------

תמר אייזנמן נולדה בירושלים, גדלה במבשרת ציון ולמדה בבית הספר הניסויי בירושלים. היא התגוררה חלק מילדותה בסן פרנסיסקו. בגיל 12 התחילה לנגן בגיטרה, ולמדה אצל הנגן והמוזיקאי אהרוני בן ארי בירושלים. בשנים הבאות החלה לכתוב, לנגן ולהופיע בהרכבים מקומיים כמו להקת "בוהנפנדה" ו"שילוב זמני".

בשנת 2001 השתתפה בהפקת האלבום "This Is a True Story / The Rough Cut" של הדרה לוין ארדי, איתה שיתפה פעולה גם בשני אלבומים נוספים.

בשנת 2003 הוציאה מיני-אלבום הנושא את שמה המכיל 5 שירים. באלבום זה, כמו באלבומיה הבאים, השירים נכתבו כולם באנגלית.

בשנת 2005 הוציאה אלבום בכורה בשם "5feet4", בהפקת אמיר בן-עמי מלהקת הדג נחש. האלבום נקרא על שם גובהה של אייזנמן ביחידת המידה האנגלית רגל והכיל 15 שירים.
באותה שנה הצטרפה ללהקת הליווי של דני סנדרסון, בה השתתפה עד שנת 2014 כנגנית גיטרה חשמלית ובשירת קולות רקע. באלבום "לא יפריד דבר" של סנדרסון משנת 2009 שרה אייזנמן כסולנית את השיר "רולטה".

בשנת 2006 השתתפה כזמרת אורחת באלבום הבכורה של להקת ג'ינה סנאפ הנושא את שם הלהקה ובשנה שלאחר מכן שרה באלבום "חוטים" של רונית רולנד. באותה שנה יצרה יחד עם רולנד את הפסקול לסרט "סטפן בראון" של איתמר אלקלעי. בשנים 2007–2009 הופיעה בלהקה בתוכנית האירוח "הלילה עם ליאור שליין" בערוץ 10.

תמר אייזנמן בהופעה, 2014
בשנת 2009 יצא האלבום "Gymnasium", אותו הפיקה אייזנמן עצמה וכלל 12 שירים. האלבום וסיבוב ההופעות שליווה אותו זכו לשבחים. בספטמבר אותה שנה היא הופיעה בפסטיבל "סאפפו" הבינלאומי לקהילה הלסבית, שנערך באי לסבוס שביוון, ובמאי 2010 דיברה בראיון בעיתון לאישה על משיכתה לנשים, כמו גם לגברים.

בשנת 2010 הלחינה והפיקה את המוזיקה לסרט הדוקמנטרי "לא חברה" של סיון בן-ארי, שעסק במחלתה של בן-ארי. באותה שנה נבחרה אייזנמן מתוך שורה ארוכה של מועמדים להופיע כמופע פתיחה להופעתו הראשונה בישראל של הזמר ג'ף בק, שהתקיימה בתיאטרון קיסריה.

בשנת 2011 יצא האלבום "Time For Creation", גם הוא בהפקה של אייזנמן עצמה. האלבום מכיל 12 שירים וזכה אף הוא לשבחי הביקורת.

כחלק מקריירת המוזיקה ובשל העובדה שיצירתה נעשית באנגלית הופיעה אייזנמן בחו"ל פעמים לא מעטות. בין השאר הופיעה באירופה עם אסף אבידן, ב־CMJ בניו יורק, במועדון המוערך BAM בברוקלין, בפסטיבל לסבי באי לסבוס ביוון יחד עם רונה קינן ויעל דקלבאום ועוד.

בשנת 2014 הוציאה את "כלום לא" ו"ממשיכה", סינגלים לקראת אלבום חדש בעברית. בשנה הזו הוחתמה על ידי הלייבל הבלגי "Odacity" לקראת הוצאת אלבום בינלאומי.

בשנת 2015 יצא האלבום "לימבו", אלבום ראשון בעברית ובו שירים מאת יענקל'ה רוטבליט ודוד אבידן שאת כולם הלחינה והפיקה אייזנמן עצמה ובסוף 2015 עברה לגור בניו יורק ומאז היא מתגוררת שם.

בנוסף ליצירתה העצמאית שיתפה אייזנמן פעולה עם יוצרים רבים, בין השאר בנגינה ובהפקה מוזיקלית באלבומיהם של אסף אבידן, שאנן סטריט ועידו מוסרי.

בשנת 2017 יצא האלבום אהבה ואלוהים אחרים של הזמר אריק ברמן אשר הופק על ידה. באותה שנה יצרה את פסקול הסדרה "הרמטכ"לים" ששודרה בערוץ הראשון.

בתחילת 2022 הוציאה את אלבומה Rain & Dirt שהוקלט ביחד עם רע מוכיח וקרן טפרברג.

אביה של אייזנמן הוא הקולנוען יעקב אייזנמן.

דיסקוגרפיה
----------

### אלבומי אולפן

* 2005: *5feet4*
* 2009: *Gymnasium*
* 2011: *Time for Creation*
* 2015: לימבו
* 2022: *Rain & Dirt*

### מיני-אלבומים

* 2003: תמר אייזנמן

### אלבומי אוסף

* 2017: *On My Way*

### פסקולים

* 2017: הרמטכל"ים

קישורים חיצוניים
----------------

ויקישיתוף מדיה וקבצים בנושא **תמר אייזנמן** בוויקישיתוף
* אתר האינטרנט הרשמי של תמר אייזנמן (באנגלית)
* תמר אייזנמן, ברשת החברתית פייסבוק

* תמר אייזנמן, ברשת החברתית אינסטגרם

* תמר אייזנמן, במסד הנתונים הקולנועיים IMDb (באנגלית)

* תמר אייזנמן, באתר ספוטיפיי

* תמר אייזנמן, באתר MusicBrainz (באנגלית)

* תמר אייזנמן, באתר Songkick (באנגלית)

* תמר אייזנמן, דף שער בספרייה הלאומית

* תמר אייזנמן, באתר MOOMA (בארכיון האינטרנט)
* אור ברנע, ההצלחה היא בעיטה בתחת, באתר ynet, 16 בספטמבר 2009
* בן שלו, תמר אייזנמן וגלעד כהנא: הפלישה האנגלית, באתר הארץ, 21 ביולי 2009
* אבישי מתיה, ‏תחילתו של מסע מרגש, באתר גלובס, 22 בנובמבר 2009
* בן שלו, תמר אייזנמן: לגרוב יש נסיכה, באתר הארץ, 14 בדצמבר 2009
* בן שלו, תמר אייזנמן הולכת עם הזרם, באתר הארץ, 29 ביולי 2011
* גיא סידיס, יש חיים בשוליים: על האלבום של תמר אייזנמן, באתר nrg‏, 19 באוגוסט 2011
* מסנדרסון ועד רוטבליט: קבלו את תמר אייזנמן, באתר ynet, 6 ביולי 2015 סרטונים
* יקי הפשטיין, הזמרת הכי טובה בשטח שאתם לא מכירים, באתר nrg‏, 30 באוגוסט 2015
* פסקטריאנית: דברים שלא ידעתם על תמר אייזנמן, באתר nrg‏, 17 באוגוסט 2017
* דודי פטימר, ‏מהפסקול של "הרמטכ"לים" ועד הקריירה בניו יורק: תמר אייזנמן מסתערת, באתר מעריב אונליין, 30 במאי 2018
* אתר למנויים בלבד בן שלו, תמר אייזנמן: "לא באתי לכבוש את התפוח הגדול. באתי לתת בו ביס", באתר הארץ, 26 ביוני 2022

הערות שוליים
------------

1. ↑  צ'ארלי שירלי קליינמן, ‏זמרות לסביות שכדאי לכם להכיר, באתר ‏מאקו‏, 12 בספטמבר 2011
2. ↑  ריאיון עם תמר אייזמן, עיתון לאישה, אפריל 2010.
3. ↑  רונה קינן, תמר אייזנמן ויעל דקלבאום, ישנן בנות: קינן, אייזנמן ודקלבאום נסעו ללסבוס, באתר ynet, 8 ביוני 2012
4. ↑  עמי פרידמן, תמר אייזנמן: "כל הזמן קרצתי גם לעברית", באתר ynet, 15 ביולי 2014
5. ↑  נועה הרשקוביץ‏, תמר אייזנמן הוחתמה בלייבל בלגי, באתר וואלה!‏, 30 ביוני 2014
6. ↑  הודעה באתר של אייזנמן

| תמר אייזנמן |
| --- |
| אלבומי אולפן | 

|  |  |
| --- | --- |
| **לועזיים** | *5feet4* •‏ *Gymnasium* •‏ *Time for Creation* • *Rain & Dirt* |
| **עבריים** | לימבו |

 |
| מיני-אלבומים | תמר אייזנמן |
| אלבומי אוסף | *On My Way* |
| פסקולים | הרמטכ"לים |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007302499105171
* ISNI: 0000 0004 0313 0302
* MusicBrainz: b8c9a9c1-fd13-45b9-99d8-a8d05bb4a4f6
* VIAF: 299180793
* WorldCat: viaf-299180793

 |